《百字令 同叶叔达饮碧螺盦》
清代·梁鼎芬

无聊有恨，正荷花时候、春愁都热。约个酒人添个影，捲起缃帘望月。

雪藕丝长，剥莲心苦，此意吾能说。隔窗鹦鹉，为谁也自饶舌。

又到酒倦灯阑，绿茶初酽，越色瓷杯洁。细数年华惊一昨，各有情怀悽绝。

春草秋花，神仙儿女，甚事无完缺。凭他铁笛，一声吹上云裂。

作者简介：（?—1918）清广东番禺人，字星海。光绪六年进士，授编修。为张之洞倚重，聘主广雅书院、钟山书院讲席。之洞推行新政，言学事惟鼎芬是任。累官署布政使。以劾袁世凯去官。卒后，清室谥文忠。